
DĖL PSICHIKOS SVEIKATOS DUOMENŲ TVARKYMO ESPBI IS NUO 2026 M. LAPKRIČIO 1 D.

	Lietuvos Respublikos sveikatos apsaugos ministerija (toliau – Ministerija) informuoja, kad 2026 m. lapkričio 1 d. baigiasi pereinamasis psichikos sveikatos duomenų teikimo į Elektroninės sveikatos paslaugų ir bendradarbiavimo infrastruktūros informacinę sistemą (toliau – ESPBI IS) laikotarpis, apie kurį buvo informuota Ministerijos 2025 m. gruodžio 29 d. raštu Nr. 10-4206 ir vėlesniais raštais.
	Nuo 2026 m. lapkričio 1 d. 	gydytojai psichiatrai ir vaikų bei paauglių psichiatrai turi teikti psichikos sveikatos duomenis į ESPBI IS, naudojant elektroninius medicinos dokumentus E025 „Ambulatorinio apsilankymo aprašymas“ arba E003 „Stacionaro epikrizė“, atsižvelgiant į teikiamų paslaugų pobūdį ir teisės aktuose nustatytus dokumentavimo reikalavimus. 
	Nuo 2026 m. lapkričio 1 d. ESPBI IS bus galima naudoti atnaujintą E030 „Asmens psichikos sveikatos istorija“, skirtą išsamesnei informacijai apie paciento psichikos sveikatą dokumentuoti teikiant ambulatorines ir stacionarines asmens sveikatos priežiūros paslaugas. E030 pildymas nėra privalomas, tačiau rekomenduojama šį dokumentą naudoti visiems psichikos sveikatos priežiūros komandos nariams pagal jų kompetenciją ir suteiktas prieigos teises.
	Kai pacientui psichikos sveikatos priežiūros paslaugas teikia keli specialistai, kiekvienas jų pagal savo kompetenciją dokumentuoja suteiktas paslaugas ir atliktus veiksmus. Nuo 2026 m. lapkričio 1 d. psichikos sveikatos priežiūros komandos nariai galės teikti informaciją ESPBI IS pagal jiems suteiktas prieigos teises, naudojant atitinkamus elektroninius medicinos dokumentus (E025 arba E003), atsižvelgiant į teikiamų paslaugų pobūdį ir teisės aktuose nustatytus dokumentavimo reikalavimus. Prireikus papildomai gali būti pildomas neprivalomas E030 „Asmens psichikos sveikatos istorija“ dokumentas. 
	Prieiga prie E030 „Asmens psichikos sveikatos istorija“ duomenų suteikiama atsižvelgiant į sveikatos priežiūros specialistų funkcijas ir teisės aktuose nustatytas prieigos teises. Psichikos sveikatos priežiūros komandos specialistams, dalyvaujantiems teikiant pacientui paslaugas, numatyta galimybė peržiūrėti išsamius E030 duomenis. Kitiems sveikatos priežiūros specialistams prieiga prie šių duomenų gali būti ribojama, atsižvelgiant į jų funkcijas ir teisės aktuose nustatytas sąlygas. 
	Iki 2027 m. gegužės 1 d. numatoma sudaryti organizacines sąlygas, kad ir kiti psichikos sveikatos priežiūros komandos specialistai, ne tik gydytojai psichiatrai, galėtų vykdyti privalomą duomenų dokumentavimą ESPBI IS, naudojant E025 ir E030 dokumentus pagal savo kompetenciją. Apie šių pokyčių įgyvendinimą ir taikymo tvarką bus informuojama papildomai.
	Asmens sveikatos priežiūros įstaigos, naudojančios savo informacines sistemas (HIS), turi užtikrinti jų pritaikymą atnaujintiems ESPBI IS funkcionalumams. Informacinių sistemų integruotojams atnaujintos duomenų struktūros informacija jau pateikta. Įstaigoms, naudojančioms ESPBI IS portalą, papildomų techninių pritaikymo veiksmų atlikti nereikia. Taip pat svarbu užtikrinti, kad specialistai turėtų jų funkcijoms vykdyti reikalingas prieigos teises.
	Ministerija supranta, kad pokyčių įgyvendinimas gali kelti praktinių klausimų, todėl bendradarbiaujant su ESPBI IS tvarkytojais ir sveikatos priežiūros specialistais bus toliau teikiama metodinė pagalba bei pagal poreikį organizuojami papildomi mokymai.
	Kilus techninių klausimų dėl ESPBI IS veikimo ar naudojimosi sistema, prašome kreiptis į VĮ Registrų centrą tel. +370 5 236 4577 arba el. paštu e.sveikata@registrucentras.lt. Dėl E025 ir E030 dokumentavimo reikalavimų bei praktinio taikymo klausimų galima kreiptis į Ministerijos Psichikos sveikatos skyrių el. paštu psichikossveikata@sam.lt.
		Siekiant palengvinti naudojimąsi atnaujintais ESPBI IS funkcionalumais, pridedama E030 „Asmens psichikos sveikatos istorija“ pildymo instrukcija, skirta specialistams, dirbantiems ESPBI IS portale. Elektroninių medicinos dokumentų pildymo instrukcijos taip pat skelbiamos E. sveikatos portale: https://www.esveikata.lt/formu-pildymo-instrukcijos.
	Prašome asmens sveikatos priežiūros įstaigų supažindinti su šia informacija psichikos sveikatos priežiūros specialistus, o profesinių asociacijų – pasidalyti ja su savo nariais.
		
Dėkojame už bendradarbiavimą įgyvendinant psichikos sveikatos duomenų tvarkymo pokyčius.

PRIDEDAMA:

1. E030 „Asmens psichikos sveikatos istorija“ pildymo instrukcija, 8 lapai.


Viceministras                                                                                                                   Ignas Rubikas

